作者:張繼先
標題:沁園春
內容:急急修行，細算人生，能有幾時。任萬般千種風流好，柰一朝身死，不免拋離。驀地思量，死生事大，使我心如刀劍揮。難留住，那金烏箭疾，玉兔梭飛。早覺悟、莫教遲。我清淨、誰能婚少妻。便假饒月裡，姮娥見在，從他越國，有貌西施。此個風流，更無心戀，且放寬懷免是非。蓬萊路，仗三千行滿，獨跨鸞歸。